CELEX: 62021TN0803
Language: fi
Date: 2021-12-27 00:00:00
Title: Asia T-803/21: Kanne 27.12.2021 – NQ v. neuvosto ym.

7.3.2022   
            
            
               FI
            
            
               Euroopan unionin virallinen lehti
            
            
               C 109/25
            
         
      Kanne 27.12.2021 – NQ v. neuvosto ym.
      (Asia T-803/21)
      (2022/C 109/34)
      Oikeudenkäyntikieli: portugali
      
         Asianosaiset
      
      
         Kantaja: NQ (edustajat: asianajajat R. Leandro Vasconcelos ja M. Martins Pereira)
      
         Vastaaja: Euroopan unionin neuvosto, Euroopan komissio ja Euroopan ulkosuhdehallinto (EUH)
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan Euroopan komission ulkopolitiikan välineiden hallinnon (FPI) 1.12.2021 tekemän päätöksen ja päätöksen olla suosittelematta kantajaa tuleviin EU:n vaalitarkkailutehtäviin viiden vuoden ajan
               
            
         tai toissijaisesti, mikäli katsotaan, että kyseinen päätös ei voi olla kanteen kohteena,
      kumoamaan 16.10.2021 päivätyn arviointikertomuksen
      
         tai vieläkin toissijaisemmin, mikäli mikään edellä mainituista toimista ei voi olla kanteen kohteena,
      kumoamaan johtavan tarkkailijan (Deputy Chief Observer)22.10.2021 tekemän päätöksen
      
                  —
               
               
                  velvoittamaan Euroopan komission ja tarvittaessa EUH:n ja Euroopan unionin neuvoston korvaamaan kantajan oikeudenkäyntikulut sekä vastaamaan omista oikeudenkäyntikuluistaan.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kuuteen kanneperusteeseen.
      
                  1)
               
               
                  Ensimmäinen kanneperuste, joka perustuu siihen, että oikeutta tulla kuulluksi on loukattu
                  Arviointimenettely, joka päättyi 16.10.2021 laadittuun arviointikertomukseen, suoritettiin vastoin kantajan oikeutta tulla kuulluksi arviointikertomusta koskevasta ehdotuksesta eli ennen lopullisen päätöksen tekemistä. Tämä oikeus perustuu hyvän hallinnon periaatteeseen, joka vahvistetaan Euroopan unionin perusoikeuskirjan (jäljempänä perusoikeuskirja) 41 artiklassa.
               
            
                  2)
               
               
                  Toinen kanneperuste, joka perustuu perusteluvelvollisuuden rikkomiseen
                  Ulkopolitiikan välineiden hallinto antoi riidanalaisen päätöksen perusteluvelvollisuuden vastaisesti. Tämä velvollisuus vahvistetaan erityisesti SEUT 296 artiklan toisessa kohdassa. Siihen viitataan myös perusoikeuskirjan 41 artiklan 2 kohdan kolmannessa luetelmakohdassa. Riidanalaisen päätöksen perusteluista ei ole mahdollista yksilöidä syitä, joiden perusteella tehtiin päätös olla suosittelematta kantajaa ja soveltaa sitä viiden vuoden ajan.
               
            
                  3)
               
               
                  Kolmas kanneperuste, joka perustuu oikeusvarmuuden periaatteen loukkaamiseen
                  Riidanalainen päätös annettiin oikeusvarmuuden periaatteen vastaisesti. Oikeusvarmuuden periaate on unionin yleinen oikeusperiaate. Riidanalaisessa päätöksessä ei mainita kantajan suosittelematta jättämistä koskevan päätöksen oikeusperustaa eikä sitä ole mahdollista yksilöidä päätökseen sisältyvien muiden seikkojen perusteella.
               
            
                  4)
               
               
                  Neljäs kanneperuste, joka perustuu suhteellisuusperiaatteen loukkaamiseen
                  Päätös olla suosittelematta kantajaa tuleviin vaalitarkkailutehtäviin viiden vuoden ajan on suhteeton, kun otetaan huomioon se, että kyseisten käytännesääntöjen väitetyt rikkomiset eivät ole vakavia.
               
            
                  5)
               
               
                  Viides kanneperuste, joka perustuu siihen, että yksityis- ja perhe-elämää ei ole kunnioitettu
                  Riidanalaisella päätöksellä loukataan Euroopan unionin perusoikeuskirjan 7 artiklassa ja Euroopan ihmisoikeussopimuksen 8 artiklassa vahvistettua oikeutta yksityis- ja perhe-elämään. Kantajan perhevelvoitteet eivät estäneet häntä suorittamasta loppuun hänellä vielä kesken olevia tehtäviä.
               
            
                  6)
               
               
                  Kuudes kanneperuste, joka perustuu sananvapauden loukkaamiseen
                  Riidanalaisella päätöksellä loukataan kantajan sananvapautta. Sananvapaus on vahvistettu perusoikeuskirjan 11 artiklassa ja Euroopan ihmisoikeussopimuksen 10 artiklassa. Tämä vapaus käsittää vapauden ilmaista kirjallisesti tai suullisesti mielipiteitä, jotka poikkeavat sen toimielimen puoltamista mielipiteistä, joiden palveluksessa virkamiehet ja toimihenkilöt ovat, tai jotka ovat vähemmistössä niihin nähden.